|  |
| --- |
| UČNA PRIPRAVA SLONOM VSTOP PREPOVEDAN |
| **Avtorica:** učiteljicaNina Jelen**Predmet:** slovenščina, spoznavanje okolja, likovna umetnost, športna vzgoja**Učna tema**: drugačnost, prijateljstvo |

|  |
| --- |
| VZGOJNO-IZOBRAŽEVALNI UČNI CILJI  |
| **Učenci:** * ugotovijo, da so si v nekaterih stvareh podobni, v drugih različni,
* širijo strpnost do tistih, ki so drugačni od njih,
* razmišljajo o svojih prijateljih in svojem odnosu do njih,
* uživajo v zgodbi,
* širijo besednjak,
* spoznavajo različne živali,
* se gibajo,
* poustvarjajo.

  |

|  |
| --- |
| DIDAKTIČNI PRISTOPI |
| **METODE:*** razlaga
* pogovor
* delo z besedilom
* gibanje
 | **OBLIKE:*** frontalna
* individualna
* skupinska
 | **UČNI PRIPOMOČKI:*** slikanica Slonom vstop prepovedan
* potrebščine za likovni pouk
* risalni listi
* listki Post-it
* plakat
* …
 |

**VIR:** L. Mantchev: *Slonom vstop prepovedan*, Grafenauer založba, 2018

**POTEK UČNE URE**

|  |
| --- |
| UVODNA MOTIVACIJA |
| **Spremenimo se v živali – hišne ljubljenčke: pes, mačka, papagaj …** (Otroci z gibanjem po celem razredu prikažejo živali.) Igramo se pantomimo. Učenec si zamisli žival, ki jo prikaže z gibi, drugi poskušajo ugotoviti, za katero žival gre. **Sedemo na tla.***Katere živali smo prikazali? (Hišne ljubljenčke.) Ima kdo od vas ljubljenčka? Kakšen je? Kaj radi počnete z njim? Ga imate radi? Zakaj ga imate radi? Se vam kdaj zdi, da je vaš ljubljenček vaš prijatelj?* **Zdaj pa se spremenimo v slona.** (Otroci gibalno prikažejo slona, stopajo po razredu, mahajo s trobcem …)**Sedemo na tla.***Predstavljajte si, da je vaš ljubljenček slon. Kaj bi z njim počeli? Mislite, da bi imeli kakšno težavo?* *Kaj mislite, da pomeni »vstop prepovedan«? Ste že kje videli znak za prepovedan vstop (npr. prepovedan vstop s cigareto, vstop s sladoledom, vstop s kužkom, vstop v kopalkah)?***Pokažem jim naslovno stran slikanice.** *Zakaj mislite, da bi nekdo slonom prepovedal vstop?*  |
|  |

|  |
| --- |
| **OSREDNJI DEL UČNE URE** |
| **Preberem slikanico.****Po branju se pogovorimo.** *Kakšen se vam zdi slon v zgodbi? In kakšen je fant? Mislite, da sta prijatelja? Kako to veste?***Počasi še enkrat preberemo slikanico, si podrobneje ogledamo ilustracije in se ob tem pogovorimo.** **Stran 1, 2:** ***»Če imaš za ljubljenčka slona, je težava v tem, da zelo izstopaš.«*** *Kaj pomeni, da izstopaš? Katere živali pa imajo drugi otroci? Ali tudi ti otroci izstopajo? Zakaj ne?* *Ste se tudi vi že kdaj počutili, kot da izstopate? Bi kdo delil svojo zgodbo z nami?* (Povem zgodbo, ko se mi je zgodilo, da sem izstopala.)**Stran 4–10:** *Kako slon in fant skrbita drug za drugega?* *Kaj pomeni, da je slon skrben sprehajalec? Z gibi pokažimo, kakšna prijatelja sta in kako skrbita drug za drugega. Ste tudi vi skrbni prijatelji? Kako to pokažete?* *Kaj pomeni stavek: »Tako delajo prijatelji: drug drugemu pomagajo premagati ovire.«* *Kako vi skrbite za svoje prijatelje?* **Stran 11–13:** *Kako se počutita slon in fant, ko ugotovita, da slonom ne dovolijo vstopiti v klub? Z mimiko pokažite, kako sta videti.* **Stran 14:** *Ste opazili, da na tej strani dežuje? Imate kakšno idejo, zakaj? Ste tudi vi že kdaj komu prepovedali vstop v vaš klub, vašo igro? Je kdo že vam kdaj prepovedal vstop v igro? Ste se kdaj počutili izločene?* **Stran 15, 16:***Zakaj v klub ne spustijo deklice s skunkom?* **Poudarim, da otroci deklice ne spustijo v klub, ker menijo, da skunk smrdi, čeprav živali sploh ne poznajo. Skunk spusti neprijeten vonj samo takrat, ko je v nevarnosti.Tudi slona ne spustijo v klub, čeprav je v resnici zelo prijazen in lepo skrbi za svojega prijatelja. Zdi se, da tisti, ki so v klubu, ne razumejo, da je na svetu veliko živali, da so si zelo različne, a da je vsaka pomembna in zanimiva.** *Kako bi bilo, če bi na svetu živele samo enake živali?* **Pogovorimo se o tem, da smo različni tudi ljudje.** *Ljudje večkrat obsodimo druge ljudi na podlagi videza ali govoric. Pa je to prav?* **Povem, da je normalno, da so nam nekateri ljudje bližje kot drugi, da se z nekaterimi bolj razumemo. Vendar je prav, da damo ljudem priložnost in jih spoznamo, ne glede na to, kako so videti, kako govorijo in kaj so nam o njih povedali drugi.**  *Kaj lahko naredimo, če vidimo, da je nekdo izločen, osamljen? Kaj je naredil slonček? Kaj bi vi naredili?* *Kaj pomeni stavek:* **»*Tako delajo prijatelji: svoj strah premagajo, da bi pomagali tebi.«*****Stran 17, 18:***Kaj se je zgodilo z dežjem? Zakaj je ponehal?* **Stran 21:** *Kaj pomeni stavek:* ***»Tako delajo prijatelji: nikogar ne pustijo samega.«*****Stran 22:***Katere živali so v njunem novem klubu? Zakaj so posebne? Zakaj mislite, da jih v drugem klubu ne marajo? Bi vi odprli klub, kjer so vsi dobrodošli ali pa bi komu vstop prepovedali?*  |
| **ZAKLJUČNI DEL** |
| **POUSTVARJANJE**Na ogromen plakat narišimo naš klub – naš razred, v katerem smo čisto vsi iz našega razreda.**Moj najboljši prijatelj.** Učenci zapišejo, zakaj je nekdo njihov najboljši prijatelj, kaj mu je všeč na njem in kaj sta skupaj doživela.**Nariši prijatelja.** Naredimo plakat prijatelja (v razredu se otroci lahko tudi žrebajo). Okoli prijatelja napišemo lepe stvari, ki ga označujejo. **Tri lepe stvari.** Na listke napišimo imena. Vsak učenec povleče en listek z imenom. Na hrbtno stran listka napiše tri lepe stvari o svojem sošolcu/sošolki in mu/ji izroči listek. **Priročnik za dobre prijatelje.** Naredimo priročnik z nasveti o tem, kako postaneš pravi prijatelj. Vsak učenec se spomni na en nasvet, ga v priročnik zapiše, če je mogoče pa tudi nariše. **Igra Skriti prijatelj.** Na listke napišemo imena. Vsak učenec povleče en listek z imenom. Na njem je napisano ime otroka, za katerega bo ta učenec skrbel ves teden, pa mu tega ne bo povedal: narisal mu bo risbico, pomagal mu bo pri pospravljanju, brisanju table, nalogah, napisal bo skrivno sporočilo … **Moj ljubljenček.** Vsak učenec nariše in opiše ljubljenčka, ki si ga želi imeti. **Slon.** V skupinah iščejo značilnosti slonov in pripravijo plakate. **Malo smo si podobni, malo različni.**Učenci hodijo po razredu. Ko nekoga srečajo, se pozdravijo in iščejo podobnosti/razlike. Po razredu obesimo liste, na katerih piše: *najljubša knjiga, barva, hrana, moja pisava, višina, odtis dlani …* Učenci vpisujejo svoje značilnosti. Ugotovimo, da smo si v nekaterih stvareh različni, v drugih pa podobni. Vsakdo je nekoliko drugačen. **Raziskujmo svet.** Ogledajo si filme, ki prikazujejo ljudi različnih ras, kultur, običajev … **Kako dobro se poznava?** Učenci delajo v parih. Vsak izpolnjuje delovni list za svojega prijatelja. Vpiše njegove značilnosti: *najljubšo hrano, pijačo, film, barvo, višino …* S prijateljem nato izmenjata listke in pregledata, kako dobro se zares poznata.  **Dramatizacija.** Učenci zaigrajo zgodbo. Lahko si izmislijo tudi nadaljevanje.  |